送絜齋倉使袁都官歸班
作者：趙汝鐩
朝代：宋

paragraphs: 六轡按部朝出關，郵鈴插羽夜趣還。
詔字天飛紫泥濕，一點郎星歸拱北。
鄉來翻動大壑魚，致君堯舜真須臾。
金甌未啟請麾去，旋頒漢節登范車。
先生有道出洙泗，派分象山接洛水。
振鐸重席闡聖傳，此心之外無二理。
先生有才輩伊周，胸襟百萬森戈矛。
新亭肯作楚囚泣，誓楫一念清神州。
此行豈但蘭再握，講帷欠公熙帝學。
火城照空沙堤新，堂印押班運籌幄。
絜齋牆仞世龍門，瓣香夙昔鑽仰心，邑債一了即歸耕。
但當拭目天上新經綸，日與漁樵擊壤歌太平。